Wie sinn die Deitsche in Pennsylvania? Hattschaffich? Alrecht, ya.
Ehrlich. Schur. Guud genunk, awwer was noch?
Mir henn der Doug Madenford gfrogt, wu en yunger Deitscher iss.
Glaab's odder net: Schpaarsam sinn die Deitsche, hot er gsaat.
Mir winsche eich blendi Gschpass!
Der Doug Madenford und der Chris LaRose duhne allegebott zammekumme un mache Videos iwwer es pennsylvanisch-deitsch Volkslewe.
Heit schwetze sie iwwer pennsylvanisch-deitsche Holidays im Harebscht …
Der Michael Werner (HwD Publisher) waar im Hanning 2015 in Pennsylvaani gwesst un hot die "Deitsch Schtunn" uff BCTV Reading bsucht. En Gschpraech mit der Paedrig Donmoyer (HwD Editor Print) iwwer die deitsch Schprooch, es alte un es neie Land, Grundsei, Belznickel un en latt meh.
Unser pennsylvanischer Freind Andrew Smale, wu alleweil im alte Land wuhnt un schafft, hot alte Musickschticker uff Youtube geduh.
Es sagt, "Heffentrager's Dutch Band", un ich kann denke, ass sell der Drupp Leit iss, ass der Leroy Heffentrager zamme grickt hot etliche Yahre zerick.
Der Leroy hawwich paarmol aagedrowwe in Baricks Kaundi, wie ich datt gewesst bin. Awwer ich bin net ganz schur, ass es em Leroy sei Band waar.
Ennicher, 's iss en guudi Musick, un's iss alle beed in English un in Pennsylvanisch Deitsch. Blendi Gschpass beim Abhariche!
Fer meh Schticker sehne un abhariche, klick yuscht do …
Ich waar in Pennsylvaani gwesst im Hanning 2015 fer Grundsaudaag. Eens vun mei Projects waar, en Documenation zu duh iwwer die pennsylvanisch-deitsch Schprooch, wie sie gschwetzt watt im Yaahr 2015. Un well, datt iss sie …
Dihr liewi Leit,
Glaabt's odder net, awwer mer henn yuscht paar Daag zerick en glee neie Zeiding gschtaert, ass mer yuscht online lese kann im weltweit Gewebb. Der Name vun selli Zeiding iss "DEITSCH", un sell weist, ass ebbes gschriwwe watt datt iwwer die Leit, die Schprooch un die Kulduur vun die Pennsylvanisch-Deitsche in Pennsylvania un anneri Schteets. Awwer: Die Zeiding iss Hochdeitsch gschriwwe. Mer wisse, ass net zu viel Deitsche in Pennsylvania un aryiets schunscht "Deutsch" lese kenne, awwer mer henn sell gschtaert abbadich fer Leit in Deitschland, Alsace/Lorraine (France) und die Schweiz im alte Land. Mer welle sie ebbes lanne vun was am aageh iss driwwe im neie Land. In des do Issue kammer ebbes Lese vun die Zeit eb Grischtdaag in Pennsylvaani (wann der Belznickel kummt), vun Deitsche, ass gfochte henn in Gettysbarick in 1863, un aa en Grischtdaag-Gedicht, ass der John Birmelin gschriwwe hot in die Mudderschprooch Yaahre zerick.
Abbadich gleiche mer unser Cover-Pickter. Sell waar geduh bei die Rachel Yoder vun Boyerschtettel. Sie hot ihr Art Business gschtaert en Weil zerick un duht alleweil en latt Fraktur Schtofft, Hexezeeche un aa seller wunnderbaar Belznickel, ass ihr datt uff em Cover sehne kennt. Guckt seller Kall bekannt zu eich? Ferschur, ich denk, ich hab ihn schunt etliche Mol in Kutzeschtettel gsehne. Un er hot aa ebbes zu duh mit "Hiwwe wie Driwwe".
Die Rachel Yoder hot en neier Web Shop, wu sie deel vun ihr Schtofft nei geduh hot. Wann ebber geindresst iss in ausfinne, was sie am duh un was sie am verkaafe iss: Rachel Yoder Art
Viel Gschpass beim Lese!
Der Hiwwe wie Driwwe Drucker
De Yahreszeide ihr Doot
Hedde dihr bemarrickt ass die Yaahreszeide am Schtaarewe sinn? Nee, ich schwetz net iwwer Global Verwaareming, odder Dings wie sell. 'S iss yuscht ebbes ass ich bemarrickt hab, ass ich alter warre.
Am Menscht, die Welt watt en besser Blatz, ass wann ich en Kind waar. Zum Beischpiel, heidesdaags kenne mir viel gude Esssache von all iwwer die Welt griege. 'S iss immer Summer, ariyets im Welt, odder Friehyaahr, odder Harebscht, doch wann mir Hembeere waxe deete, kennde mir unsere iwwer der See schicke, wann sie zeidich sinn, unn annermols kennde sie uns ihre schicke, doch hemmer immer Hembeere. Unn sell iss en recht gut Ding.
Unn doch…ich meen, mir henn ebbes verlore.
Wann mir net Hembeere darrich's ganz Yaahr ghatt henn, henn mir uns uff die aerscht Woch in Tschulei gschpitzt, wammer Quart noch Quart von schwartze Hembeere grickt hedde. Mir hedde groosse Schissle voll Hembeere vom Hof reigebrocht, unn hedde sie mit Zucker unn Millich fer Sobber gesse. Odder mei Mudder hett Hembeerebois gmacht, eens nochenanner, bis mir satt warre waere. Verleicht waere mir verleed mit Hembeere warre, awwer mir henn's nie geduh, ass die Season so katz waar.
Dann hedde mir uns uff die aerscht Woch in Awkscht gschpitzt, wann die Biere zeidich warre waere. Wammer in die Biere gbisse hedde, hedde mer forwaerts gelehne misse mit unsere Fiess ausgebreht, fer's Saft von unserer Gleeding zu bhalde, so viel von de Biere aagschpritzt waer. Wann die Eppel zeidich kumme waere, hedde mir gewisst ass es Seider ball geebt.
Ass die Yaahreszeide kumme und gange sinn, gebt's uns immer uff ebbes zu schpitze, unn es iss noch besser ass mir henn es darrich em Yaahr sei Rescht verfehlt.
Mir henn Dinge net meh zu verfehle misse. Schiergaar alles iss zeidich in der Supermarrick. 'S iss besser denneweg, awwer der Breis iss ass nix nie so gut schmacke watt.
Kevin Sterner (Gilbertsville, PA)
Was henn die Pennsylvanisch-Deitsche mit "Germany – Deitschland" zu duh? Was iss der Unnerschidd zwischich en Deitscher un en Deitschlenner? Un fiehle die Pennsylvanisch-Deitsche deitsch? Ebber weess en Antwatt: Unser Freind, der Doug Madenford, Co-Editor vun "Hiwwe wie Driwwe" …